Diari Oficial de la Generalitat Valenciana


Sumari del DOGV 8954, del 17-11-2020 (2020/9702)

ACORD de 13 de novembre de 2020, del Consell, d'inici d'actuacions per a pal·liar els danys produïts per la pluja a la Comunitat Valenciana en novembre de 2020.
----------------------------------------------------------------------------------------------------------------------------------------------------------------

### Dades del document

Número de DOGV
:   8954

Data del DOGV
:   17-11-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/9702


Data del document
:   13-11-2020

Organisme emissor
:   Conselleria de Justícia, Interior i Administració Pública

Tipus de document
:   Acord

Correcció d'errades

 Descriptors 

:   * Conselleria de Justícia, Interior i Administració Pública

ACORD de 13 de novembre de 2020, del Consell, d'inici d'actuacions per a pal·liar els danys produïts per la pluja a la Comunitat Valenciana en novembre de 2020. [2020/9702]  
La Comunitat Valenciana s'ha vist afectada durant els dies 4, 5 i 6 de novembre de 2020 per un temporal de pluja d'una gran intensitat, que ha ocasionat importants danys en infraestructures i béns públics, la reparació dels quals és necessari abordar de manera immediata, i ha provocat despeses derivades de la resposta immediata que, com a conseqüència del temporal, posen en marxa les diferents administracions, entre les quals hi ha la mateixa Generalitat a través de l'Agència Valenciana de Seguretat i Resposta a les Emergències.  
Davant aquesta situació, escau començar les accions per a aconseguir, al més prompte possible, la tornada a la normalitat de totes les zones de la Comunitat Valenciana que s'han vist afectades.  
S'inicia, per tant, amb caràcter d'urgència, un procés en el qual els municipis afectats i els diferents departaments de la Generalitat i el seu sector públic instrumental disposaran d'un termini de 45 dies, comptats des de l'endemà de la publicació d'aquest acord, perquè presenten les estimacions de danys en les infraestructures i béns públics que s'hagen vist afectats així com, si escau, de les despeses extraordinàries que, amb caràcter urgent, s'han hagut d'efectuar com a conseqüència d'aquest temporal de pluja.  
La Llei 13/2010, de 23 de novembre, de la Generalitat, de protecció civil i gestió d'emergències, estableix, en l'article 63, que «s'entén per tornada a la normalitat el conjunt d'actuacions que, després d'una situació d'emergència declarada, estiguen orientades a procurar el desenvolupament de l'activitat quotidiana de les persones en les zones afectades per una emergència o catàstrofe», i en els articles 12.1.m i 63 determina que correspon a la conselleria que tinga atribuïda la competència en matèria de protecció civil i gestió d'emergències «impulsar i coordinar les actuacions de les diferents administracions per a la restitució de la normalitat després d'una situació d'emergència declarada».  
De conformitat amb els articles 3 i 4 de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, aquesta coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la tornada a la normalitat, al més prompte possible, de totes les zones afectades pel temporal de pluges al qual es refereix aquest acord.  
A aquest efecte, la Llei 13/2010, en l'article 64 crea l'Oficina Única Postemergència, que efectuarà la gestió coordinada de les situacions que segueixen a una catàstrofe o emergència, i en l'article 66, crea la Comissió Interdepartamental per al Seguiment i la Coordinació de la Postemergència. Tots dos òrgans de coordinació estan desenvolupats pel Decret 163/2016, de 4 de novembre, del Consell, pel qual es regulen la Comissió Interdepartamental per al Seguiment i Coordinació de la Postemergència i l'Oficina Única Postemergència, per al seguiment i coordinació de les actuacions posteriors a una catàstrofe o emergència.   
  
  
Per tot això, i en virtut del que disposa l'article 28.c, en relació amb l'article 12.2, tots dos de la Llei 5/1983, de 30 de desembre, de la Generalitat, del Consell, i a proposta de la consellera de Justícia, Interior i Administració Pública, el Consell, prèvia deliberació, en la reunió de 13 de novembre de 2020,  
  
  
ACORDA  
  
Primer  
L'inici de les actuacions per a pal·liar els danys produïts pel temporal de pluges ocorregut a la Comunitat Valenciana durant els dies 4, 5 i 6 de novembre de 2020.  
  
Segon  
La persona titular de la direcció de l'Agència Valenciana de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la tornada a la normalitat, al més prompte possible, de totes les zones que es van veure afectades pel temporal de pluges als quals es refereix aquest acord.  
  
Tercer  
Els municipis afectats pel temporal de pluja a què es refereix aquest acord són els municipis de les comarques de la Ribera Alta i la Ribera Baixa de la província de València, així com els municipis que justifiquen aquesta afectació mitjançant la presentació d'un informe de l'amplitud del fenomen meteorològic en aquell municipi, per causa de la pluja o per trobar-se aigües avall de la zona d'afectació del temporal.  
  
  
Quart  
S'estableix un termini de 45 dies, comptats des de l'endemà de la publicació d'aquest acord en el Diari Oficial de la Generalitat Valenciana, perquè les corporacions locals dels municipis afectats i els diferents departaments de la Generalitat i el seu sector públic instrumental puguen presentar les seues estimacions de danys en les infraestructures i béns públics que se n'hagen vist afectats, així com, si escau, de les despeses extraordinàries que, amb caràcter urgent, s'hagen hagut d'efectuar com a conseqüència del temporal. Juntament amb la sol·licitud s'haurà d'incloure la següent documentació:  
a) Memòria valorada de l'estimació de danys, amb la relació detallada de les infraestructures afectades i la seua localització, preferentment cartogràfica.  
b) Declaració que tots els danys s'han produït com a conseqüència del temporal descrit en aquest acord.  
Per a dur a terme les corresponents estimacions de danys, els municipis afectats podran comptar amb el suport dels serveis tècnics de la Generalitat i, si escau, de les diputacions provincials.  
  
Cinqué  
Les sol·licituds presentades per part de les corporacions locals, així com les avaluacions de danys dels béns i elements de l'immobilitzat material titularitat de la Generalitat i del seu sector públic instrumental, seran avaluades per l'Oficina Única Postemergència, a la qual correspondrà efectuar una estimació econòmica, que s'elevarà a la Comissió Interdepartamental, per a la posterior aprovació per part del Consell.  
L'execució de les mesures que corresponguen podrà dur-se a terme a través del procediment d'inversió directa o pel procediment de subvenció.  
Les actuacions que es tiren endavant a través d'inversió directa podran executar-se mitjançant l'encàrrec a mitjans propis.  
  
Sisé  
S'autoritza l'Agència Valenciana de Seguretat i Resposta a les Emergències perquè duga a terme les actuacions necessàries, per a atendre les situacions d'emergència i postemergència ocasionades per aquest temporal, mitjançant l'encàrrec a mitjans propis.  
Així mateix, per a iniciar el procediment administratiu per a la dotació de personal funcionarial per acumulació de tasques.  
  
Seté  
Aquest acord, que manca d'efectes econòmics concrets, ja que aquests els acordarà el Consell després de la realització de les actuacions que s'indiquen en l'apartat quart, produirà efectes des de l'endemà de la seua publicació en el Diari Oficial de la Generalitat Valenciana.  
  
  
València, 13 de setembre de 2020  
  
La consellera secretaria  
MÓNICA OLTRA JARQUE